**AB “SEB gyvybės draudimas”**

Juridiskā adrese: Gedimino pr. 12, LT-01103 Viļņa, Lietuva

Adrese sarakstei: J. Balčikonio iela 7, Viļņa, Lietuva

Reģistrēts Lietuvas Republikas Juridisko personu reģistrā, Lietuvas reģistrācijas numurs 110076645

Vairāk kontaktinformācijas skatīt www.seb.lt

**PAZIŅOJUMS PAR APVIENOŠANOS UN PORTFEĻA NODOŠANU**

**Kopsavilkums:**

Vēlamies informēt klientus, ka nākamgad SEB dzīvības apdrošināšanas sabiedrības Baltijas valstīs, ieskaitot AB "SEB gyvybės draudimas", tiks apvienotas vienā juridiskā vienībā. Apvienošanās sekmēs efektīvāku darbību un palīdzēs uzlabot klientu apkalpošanu.

Klienti saņems AB "SEB gyvybės draudimas” sniegtos pakalpojumus kā ierasts un papildu darbības tiem nebūs jāveic. Turpmāk tekstā plašāka informācija par plānoto apvienošanos.

**Sperti pirmie juridiskie soļi ceļā uz apvienošanos**

2018. gada 27. augustā trīs Baltijas SEB dzīvības apdrošināšanas sabiedrības:

1. **Apdrošināšanas akciju sabiedrība “SEB Dzīvības apdrošināšana”**, kas reģistrēta Latvijas Republikas komercreģistrā, ar reģistrācijas numuru 40003012938, un juridisko adresi Antonijas ielā 9, Rīgā, LV-1010, Latvijā (“**SEB Life Latvia**”);
2. **AB “SEB gyvybės draudimas”**,akciju sabiedrība, kas reģistrēta Lietuvas Republikas Juridisko personu reģistrā, ar reģistrācijas numuru 110076645, un juridisko adresi Gedimino pr. 12, Viļņā, LT-01103, Lietuvā (“**SEB Life Lithuania**”), un
3. **Aktsiaselts SEB Elu-ja Pensionikindlustus**, akciju sabiedrība, kas reģistrēta Igaunijas Republikas komercreģistrā, ar reģistrācijas numuru 10525330, un juridisko adresi Tornimäe tn 2, Tallinā 15010, Igaunijā (“**SEB Life Estonia**”),

parakstīja Apvienošanās līgumu, saskaņā ar kuru plānots izveidot vienu SE uzņēmumu (*Societas Europea* jeb Eiropas komercsabiedrību) pārrobežu apvienošanās ceļā, kas tiek veikta saskaņā ar Padomes 2001. gada 8. oktobra Regulas (EK) Nr. 2157/2001 statūtiem par Eiropas komercsabiedrību (SE) un Eiropas Parlamenta un Padomes 2017. gada 14. jūnija Direktīvu (ES) 2017/1132 attiecībā uz konkrētiem uzņēmējdarbības tiesību aspektiem, kā arī Latvijas, Lietuvas un Igaunijas piemērojamajiem tiesību aktiem.

**“SEB Life Latvia” kļūs par SE uzņēmumu un atvērs jaunas filiāles Lietuvā un Igaunijā**

Saskaņā ar Apvienošanās līgumu “SEB Life Latvia” kļūs par SE uzņēmumu un tam tiks pievienoti “SEB Life Lithuania” un “SEB Life Estonia”, kas beigs eksistēt bez likvidācijas.

“SEB Life Lithuania” un “SEB Life Estonia” turpinās sniegt apdrošināšanas pakalpojumus kā SE uzņēmuma filiāles Lietuvā un Igaunijā. Visi “SEB Life Lithuania” un “SEB Life Estonia” aktīvi un saistības tiks nodoti “SEB Life Latvia”.

**Apvienošanās tiks pabeigta 2019. gada 1. ceturksnī**

Tiek plānots, ka apvienošanās un saistītā portfeļa nodošana tiks pabeigta 2019. gada 1. ceturksnī. Tas atkarīgs no regulējošajiem nosacījumiem, ieskaitot Lietuvas, Latvijas un Igaunijas uzraugošo iestāžu apstiprinājumu par apvienošanos un portfeļa nodošanu.

Apvienošanās tiks pabeigta brīdī, kad attiecīgais ieraksts par SE uzņēmumu tiks reģistrēts Latvijas Republikas komercreģistrā.

**Mēs turpināsim piedāvāt savus pakalpojumus visiem klientiem**

“SEB Life Lithuania” esošo apdrošinājuma ņēmēju tiesības un pienākumi nekādā veidā netiks mainīti apvienošanās un portfeļa nodošanas rezultātā. “SEB Life Lithuania” apdrošinājuma ņēmējiem saistībā ar šo paziņojumu nav jāveic nekādas darbības.

**Mūsu klientu tiesības un pienākumi**

Iebildumus par iepriekš minēto portfeļa nodošanu var iesniegt 2 mēnešu laikā no šī paziņojuma saņemšanas dienas AB “SEB gyvybės draudimas”, rakstot uz paziņojuma sākumā norādīto adresi vai sūtot e-pasta vēstuli uz [draudimas@seb.lt](mailto:draudimas@seb.lt).

Tie apdrošinājuma ņēmēji, kuri nepiekrīt portfeļa nodošanai, ir tiesīgi izbeigt savus apdrošināšanas līgumus 1 mēneša laikā pēc apvienošanās un portfeļa nodošanas spēkā stāšanās dienas, t.i., no brīža, kad būs veikta SE uzņēmuma reģistrācija Latvijas Republikas komercreģistrā. Informācija par apvienošanās pabeigšanu tiks publicēta AB “SEB gyvybės draudimas” mājaslapā ([www.seb.lt](http://www.seb.lt)).

“SEB Life Lithuania” apdrošinājuma ņēmēji var arī pieprasīt papildu informāciju par uzsākto pārstrukturēšanu, rakstot uz AB “SEB gyvybės draudimas” iepriekš norādīto adresi vai sūtot e-pasta vēstuli uz [draudimas@seb.lt](mailto:draudimas@seb.lt).